Son 3 gündə paytaxtdan kənarda 1 MMMC təsis edildi, ikisi isə yaranmaq üzrədir – Mingəçevir İşıqları
Ana səhifə/QHT/Son 3 gündə paytaxtdan kənarda 1 MMMC təsis edildi, ikisi isə yaranmaq üzrədir
Mingəçevir Valideynlər Assosiasiyası QHT-lərə Dövlət Dəstəyi Şurasının yardımı ilə çoxmənzilli binalarda yeni idarəetmə formasına keçidə nail oldu
Natəvan küçəsində tadbir MMMC-nin yaranması ilə başa çatdı
“Mingəçevir Valideynlər Assosiasiyası” Ictimai Birliyinin təşəbbüsü və təşkilatçılığı ilə çoxmənzilli binalarda yeni idarəetmə formasına keçidlə əlaqədar ümumi yığıncaqların keçirilməsinə, mənzil mülkiyyətçilərinin müştərək cəmiyyətlərinin (MMMC) yaradılmasına praktiki və hüquqi yardımlar davam etdirilir. Bu məqsədlə iyulun 14-də Mingəçevirdə, Natəvan küçəsindəki 30/3 saylı, iyulun 16-da isə Dilarə Əliyeva və Molla Pənah Vaqif küçələrindəki 14 saylı ünvanlarda sahə mülkiyyətçilərinin yığıncaqları keçirilib. Tədbir Azərbaycan Respublikasının Prezidenti yanında Qeyri-Hökumət Təşkilatlarına Dövlət Dəstəyi Şurasının maliyyə dəstəyi ilə gerçəkləşən “Mingəçevirdə çoxmənzilli binaların mənzil mülkiyyətçiləri tərəfindən idarə olunmasına praktiki və hüquqi yardımların göstərilməsi” layihəsi çərçivəsində baş tutub.
Natəvan küçəsində tədbir
30 ailənin yaşadığı Natəvan küçəsinin sahə mülkiyyətçiləri yekdil qərarla “Mingəçevir-1” Mənzil Mülkiyyətçilərinin Müştərək Cəmiyyətinin təsis edib, Cəmiyyətin Nizamnaməsini təsdiq edib, MMMC-nin idarəetmə orqanlarını müəyyənləşdirib. 3 nəfərdən ibarət İdarə heyəti və 3 nəfərdən ibarət Nəzarət-Təftiş Komissiyası 2 il müddətinə seçilib. Məhəllə sakinlərindən Yaqub Soltan oğlu Məmmədov MMMC-nin İdarə Heyətinə, İlahə Məhəmməd qızı Hacıyeva isə NTK-ya başçılıq edəcəklər. İclasda Cəmiyyətin hüquqi ünvanı, eyni zamanda “Mingəçevir-1” MMMC-nin dövlət qeydiyyatı ilə bağlı müvafiq icra hakimiyyəti orqanına müraciət edilməsi, bununla əlaqədar bütün zəruri sənədlərin imzalanması üzrə səlahiyyətli şəxs də müəyyən olunub. Razılaşdırılıb ki, “Mingəçevir-1” MMMC ilə bağlı qeydiyyat sənədləri toplu halında hazırlanaraq, yaxın günlərdə Ədliyyə Nazirliyinin Notariat və Qeydiyyat Baş İdarəsinə göndərilsin.
Sakinlərin dediyinə görə, sovetlər dövründə Natəvan küçəsində tikilən 30/3 saylı 60 mənzili binanın tən yarısı Əmlak Məsələləri üzrə Dövlət Komitəsinin tabeliyindədir və bu günədək yarımçıq qalıb. Digər yarısı isə təhvil-təslim olunmasa da həmin evdə order alanların şəxsi vəsaiti və Azərbaycan İES rəhbərliyinin köməyi ilə (orda yaşayanların əksəriyyəti stansiyada işləyib) hazır vəziyyətə gətirilib. Binaya su, işıq, kanalizasiya və digər kommunikasiya xətləri çəklib, həyət-baca abadlaşdırılıb, gölgəliklər və yaşıllıqlar salınıb. Mövcud ərazi hazırda Mingəçevirin ən nümunəvi məhəllələrindən hesab oluna bilər. Yaşayışçılar binanın qarşısındakı ərazidə uşaq meydançası da quraşdırmaq niyyətindədirlər.
Dilara Əliyeva küçəsində tədbir
“Mingəçevir-2” MMMC-nin Dilarə Əliyeva, “Mingəçevir-3” MMMC-nin isə M.P.Vaqif küçələində yaşayan sakinlər tərəfindən yaradılmasına başlanıb. İyulun 16-da səhər saat 10-da Dilarə Əliyeva küçəsindəki 14 saylı, axşam saat 7-də isə M.P.Vaqif küçəsindəki 14 saylı binaların sahə mülkiyyətçilərinin yığıncağında iştirakçılara MMMC yaratmaq barədə izahat verilib və sənədlər paketi təqdim olunub. Bir neçə saatlıq müzakirədən sonra sahə mülkiyyətçiləri bildiriblər ki, yaxın günlər ərzində özləri toplaşaraq MMMC yaratmaq barədə qərar verəcəklər. Mövcud binalar 40 il qabaq kooperativ adı ilə vətəndaşların ödənişi hesabına inşa olunub.
Vaqif küçəsində tədbir
MMMC MVA QHT-lərə Dövlət Dəstəyi Şurası